Steve-konsert gekanselleer oor nóg 'n herrie | Maroela Media
Die Afrikaanse sanger Steve Hofmeyr het die kansellasie van sy konsert in Caledon in die Wes-Kaap as 'n oorwinning vir selfhaters bestempel.
Dít kom nadat die ANC-jeugliga in dié provinsie die organiseerder van die konsert, die NG Kerk Greyton, in 'n geskrewe dokument met 'n optog "gedreig" het indien die konsert nié gekanselleer word nie.
Ds. Marius Greeff, predikant van die Greyton-gemeente, het Woensdag aan Maroela Media bevestig dat die kerk 'n dokument van die ANC-jeugliga ontvang het waarin die party sy teenkanting teen die konsert duidelik stel en die organiseerder waarsku om nie met die konsert voort te gaan nie.
Greeff sê die dokument is via die boodskapdiens WhatsApp aan hom gestuur. Hy sê die kerk het "om veiligheidsredes" toe besluit om die konsert, wat veronderstel was om in die saal van die Laerskool Overberg in Caledon aangebied te word, te kanselleer.
"Daar was geen manier om die veiligheid van die konsertgangers en selfs die inwoners van die dorp te waarborg nie," sê Greeff.
"Die jeugliga het reeds Vrydag aansoek gedoen om dié optog te doen, en dit het paniek op die dorp gesaai. Die jeugliga het Maandag (16 April) met die polisie en die munisipaliteit vergader om goedkeuring vir die optog te verkry. As die optog goedgekeur was voordat die konsert gekanselleer is en die konsert eers daarna gekanselleer word, sou die optog steeds kon voortgaan."
'n Gedeelte van die ANC-jeugliga se verklaring aan die organiseerder lui: "Steve Hofmeyr is 'n onbetwiste rassis wat steeds die apartheidslied sing terwyl hy die apartheidsvlag vertoon. Hy verdien om in 'n tronksel langs Vicki Momberg geplaas te word. Jong leerders in 'n demokratiese Suid-Afrika hoef nie hul skole te besoedel deur rassiste wat die gees van nie-rassigheid ondermyn nie, dié gees wat ons skole met moeite probeer bevorder."
Die ANC-jeugliga het verder ook na die konsert as 'n "rassistiese inisiatief" verwys wat "nie moet slaag nie". Die party meen dié konsert is 'n teelaarde vir die "voortbestaan van rassisme".
Hofmeyr het Woensdag aan Maroela Media gesê indien bogenoemde waar is, is dit vreemd dat "die DA in George geweier het om deur die ANC gedomineer te word, maar in Caledon ingegee het".
Hy sê die jeugliga het dié waarskuwing gerig omdat "Afrikaner-uitwissing en kulturele marginalisering nie slegs hul president [pres. Cyril Ramaphosa] se prioriteit is nie".
Oor teenkanting van 'n plaaslike oogarts wat ook in 'n geskrewe dokument aan die organiseerder gevra het dat die konsert nié voortgaan nie, sê Hofmeyr: "Hy is eintlik die enigste aanhitser hier en die enigste een wat baat as gehoor gegee word aan sy protes: dat die vaandeldraers van die veldtog teen wit uitwissing, fisiek en kultureel gesnoer moet word. Om my stil te maak is 'n groot oorwinning vir selfhaters. Hoekom sou die ANC nie verheug wees nie?"
Die sanger sê Muhammad Khalid Sayed, voorsitter van die jeugliga, se verwysing na hom as rassis is nié gegrond nie. "Ek stel alleen belang in die gesprek [oor rassisme]," sê hy. "My hardste uitsprake is maar waarnemings uit ons geskiedenis en kan verkeerd bewys word. Wat niemand doen nie. Ek weet nie hoe feite rassisties kan wees nie. Ek is nog nooit skuldig bevind aan rassisme nie en ek weet nie eers by watter definisie dit sal gebeur nie."
Hofmeyr se jongste album (Foto: Facebook)
Op die vraag of hy die kontaknommer van die oogarts op sosiale media versprei het soos daar in die media beweer word, het Hofmeyr gesê: "Dit is duidelik dat slegs ek gestraf mag word vir my oortuigings. Toe ek by 'n vorige geleentheid die hof vra om my kliënte te beskerm (teen Conrad Koch), is dit van die hand gewys. Ek en my mense het geen beskerming nie. Ons is uitgelewer aan fasciste wat ons sal uitwis deur die digters en spreekbuise van ons minderheidsgroepie dwing om te swyg."
Hofmeyr het bevestig dat Greeff voor die kansellasie van die konsert versoek het dat geen "politieke agenda" deur die konsert gedryf sal word nie. "Liberaliste noem ons kulturele uitdrukking 'n 'politieke agenda' met die hoop dat ons sal swyg en ons mense eerder dom sal hou met eendimensionele drie-akkoord vermaak. Daar is geen politiek in my konsert nie. My veldtog is kulturele oorlewing en die plaasmoordkwessie. Ek dink die dominee het sy bes gedoen, maar ek twyfel of hy namens 'my mense' in sy gemeente of die dorp gepraat het."
Dié teenkanting volg nadat die George-munisipaliteit vroeër vanjaar sy toestemming teruggetrek het dat Hofmeyr in die plaaslike saal in dié stad 'n konsert mag hou. Die sanger het destyds aan Maroela Media gesê hy gaan regstappe doen, maar die munisipaliteit het sy besluit hersien en die konsert het voortgegaan.
Oor die teenkanting teen dié konsert is hy nie positief nie. "Die enigste voorwaarde waarop ek sal emigreer is as ek nie meer in my land mag werk, praat, sing en trots mag wees nie."
So die een groep mag sing wat hulle wil en dit is reg en word verdedig met tradisie. Die ander groep wil net n gesellige aand he en word afgepers met dreigende geweld. Waar is ons regsstelsel? Is dit nie al klaar tekens van wettelosigheid?
Wat se snert is dit om julle te laat dreig deur di Anc wat groot nes is Hulle slaag daarin om julle op Caledon te intimideur sies dis skande spul slapgatte op Caledon
Regeer deur intimidasie.
Steve het n goeie kans om die eerste kunstenaar te word wie se optredes in die helhool verban gaan word.
Steve ek onderstrun jou besluit. Staan vas vir wat jy glo en jou chirstelke waardes en Afrikaans. Lank lewe Afrikaans.
Ai Steve dit is lelik wat die jeugliga se jaloesie veroorsaak.
Jy het nie nodig om n optog te reel om jou se te se nie. Ons almal is mal oor jou sang en niemand wil na hul gesanik luister nie. Sekerlik word die optoggangers nog betaal om teenwoordig te wees.
Kom sing eerder weer in die Vrystaat vir ons. Die BielieMielie fees met jou optrede was destyds n treffer. (ongv 10 tot 11jr terug.) Ek wens jy kan soos in George ook die een bestry. Sterkte ou maat.